बिजली निगम में फर्जी प्रमाण पत्र पर कंप्यूटर ऑपरेटर की भर्ती का आरोप
पानीपत | बिजलीवितरण निगम के सेंट्रल स्टोर में डीसी रेट पर कार्यरत 10 कर्मचारियों ने मुख्यमंत्री और बिजली निगम के उच्च अधिकारियों से स्टोर के एक्सईएन की शिकायत की है। कर्मचारियों का आरोप है कि एक्सईएन ने मनमाने तरीके से कंप्यूटर ऑपरेटर की भर्ती कर ली। एक्सईएन रजिस्टर में भी गड़बड़ी करता है। अबसेंट को प्रजेंट दिखा देता है। सैलरी बनाने के लिए रजिस्टर की जांच में यह मामला उजागर हो जाएगा, इसलिए सैलरी नहीं बनाई जा रही है। कर्मचारी कुलदीप, ईश्वर, राजेश, रमेश, महेंद्र, सुरेंद्र, ईश्वर, सुनील, रविंद्र, सोमबीर सुनील ने बताया कि दिवाली के बाद वेतन नहीं मिला है। बिजली निगम के स्टोर मुख्यालय धूलकोट अम्बाला के एसई वीके जैन ने कहा कि पानीपत के स्टोर कार्यालय में गड़बड़ी की जानकारी तो है, लेकिन अभी तक लिखित शिकायत नहीं मिली है। शिकायत आती है तो उसकी जांच कराएंगे। वहीं, सेंट्रल स्टोर के एक्सईएन राजीव आनंद ने आरोपों के बारे में कहा कि वे फोन पर कुछ नहीं बताएंगे। आमने-सामने बातचीत में ही जवाब देंगे।
hin_Deva hin_Deva